**Správa**

**o stave majetku a ekonomických výsledkoch za rok 2023**

Naše pozemkové spoločenstvo v zmysle platných predpisov je právnickou osobou, zaradenou do veľkostnej skupiny „Malá účtovná jednotka“ a v tomto smere je vedená účtovná evidencia a výkazníctvo. Účtovná evidencia a výkazníctvo je vedené dodávateľsky firmou EKONtax a mzdy vo vlastnej réžii.

Základné údaje o stave majetku a o dosiahnutom hospodárskom výsledku za rok 2023 v zmysle zákona o účtovníctve boli zaslané spolu s pozvánkou na toto zhromaždenie. K uvedeným údajom z tabuľky dopĺňame nasledovné:

**Oblasť majetku:**

Neobežný majetok v hodnote 2 463 546 € predstavuje hodnotu lesa, lesných ciest a zariadení v lese. Obežný majetok v čiastke 135 453 € predstavuje hodnotu finančných prostriedkov na účtoch v bankách. Ide o prostriedky na záväzky, a to krytie dividend za roky za roky 2020 až 2023, krytie zákonnej rezervy na obnovu lesa v zostatkovej hodnote 15 714,88 €, nerozdelený zisk minulých rokov predstavuje 14 485,61 €.

**Oblasť hospodárenia**:

Porovnaním výsledkov dosiahnutých k schválenému rozpočtu na rok 2023 konštatujeme, že:

* výnosy boli splnené na 105,02 % čo predstavuje vyšší príjem o 4 068,72 €. Lepšie plnenie bolo dosiahnuté prehodnocovaním nájomných zmlúv
* náklady boli oproti plánu menšie o 11 584,07 € čo je oproti plánu podkročenie nákladov takmer o 17 %, jednotlivé nákladové položky sú uvedené v tabuľke „Ekonomické výsledky za rok 2022“, ktorá bola zaslaná spolu s pozvánkou na zhromaždenie.

Podkročenie nákladov bolo hlavne pri:

* menších mzdových nákladoch o 3 250 €, menším odvodom zamestnávateľa do zdravotnej a sociálnej poisťovne  nižšie o 8 484,5 € oproti plánu.
* úspory sme dosiahli pri prehodnocovaní nákupov DHIM,
* osobné náklady boli menšie o 10 533,14 € vzhľadom k tomu, že odmeny výboru a dozornej rade neboli vyplácané v zmysle pripomienky z minuloročnému zhromaždeniu a budú vyplácané až po schválení rozpočtu na rok 2024. Tu je však nutné povedať, že úroveň odmeňovania výboru a dozornej rady nebola navýšená od roku 2020.

Celkový výsledok hospodárenia pred zdanením bol splnený o 28 582,79 €, čo predstavuje prekročenie 121,06 % oproti plánu.

Finančné prostriedky boli vedené na účtoch v Prima banke pobočka Prievidza a v Privat banke pobočka Prievidza. Majetok k 31.12.2023 bol riadne inventarizovaný a neboli zistené rozdiely.

**Pohľadávky**

K 31. 12. 2023 boli pohľadávky za neuhradené faktúry z nájmov v celkovej výške 5 498,44 € . V súčasnosti sú už všetky pohľadávky uhradené.

**Záväzky**:

Celkové záväzky na nasledujúce obdobie sú vo finančnom objeme 39 074,00 €, z toho je

- zákonná dlhodobá rezerva na starostlivosť o les so zostatkom k 31.12.2023 vo výške 15 714,88 €. Táto čiastka bude postupne do konca roku 2026 použitá a rozpustená do výnosov podľa stavu plnenia PSL

- zostatok nevyplatených dividend za roky 2020 – 2022 v čiastke 27 777,16 €

- ostatné záväzky - za december mzdy, odvody poistení, odvody daní, došlé faktúry v lehote splatnosti a ročné zúčtovanie DPPO a DPH.

**Návrh výplaty dividend za rok 2023**

Novelou zákona č. 97/2013 Z. z. o pozemkových spoločenstvách nás SPF informoval o povinnosti odvádzať dividendy za nezistených vlastníkov a za vlastnícke podiely SPF priamo SPF na účet v štátnej pokladnici. To znamená, že od roku 2018 sme povinní do 30 dní od konania Zhromaždenia podať SPF Ročné hlásenie o vyplácaní dividend za príslušný rok.

Na výplatu podielov za rok 2023 navrhujeme výplatu dividend z týchto prostriedkov:

* Nevyplatené - prepadnuté dividendy z roku 2019 a predchádzajúcich rokov nerozdelený zisk z minulých rokov vo výške 7 500,00 €
* Použiteľný zisk roku 2023 v sume 22 742,48 €

**Čo spolu predstavuje čiastku 30 242,48 €, čo je pri spravovanej ploche 8 521 435 m2 dividenda na 1 m2 0,0035 €.**

V Prievidzi, 5.4.2024

Vypracoval: Ing. Jozef Beck, predseda HK, p. s. Prievidza